Il-Gvern se jiffaċilita l-ħlas pendenti li għandu jagħti lil kumpaniji Maltin li għandhom interessi kummerċjali fil-Libja biex itaffi mill-impatt negattiv li l-kriżi fil-Libja qed tħalli fuq l-attivita’ kummercjali tagħhom. Il-Ministru tal-Ekonomija, Chris Cardona ħabbar dan waqt laqgħa tal-Kunsill għall-Iżvilupp Ekonomiku u Soċjali (MCESD) li fiha l-imsiehba soċjali iddiskutew is-sitwazzjoni fil-Libja u kif din qed tolqot madwar 200 intrapriża li jagħmlu kummerċ fil-Libja. Fuq proposta tal-GRTU – l-MCESD iddiskuta is-sitwazzjoni fil-Libja u l-impatt li din qed ikollha fuq il-ħaddiema u n-negozji Maltin li għandhom interess kummerċjali fil-Libja. Il-Ministru tal-Ekonomija, Chris Cardona qal li kienu ddentifikati mal-200 kumpanija Maltija li li fl-aħħar snin esportaw lejn il-Libja. Huwa qal li l-Malta Enterprise għamlet kuntatt maghhom u ħafna minnhom qalu li l-kriżi fil-Libja qed ikollha impatt negattiv fuq l-attivita’ kummerċjali tagħhom u l-impjiegi. Għaldaqstant, qal li l-Gvern iħossu fid-dover li jadotta miżuri speċifiċi biex jgħin lil dawn l-intrapriżi. Huwa qal li biex itaffi mill-piż ta’ dawn il-kumpaniji li qed jiffaċċjaw problemi ta’ likwidita, il-gvern se jiffaċilita’ l-ħlas li għandu jagħti lil dawn in-negozji fosthom ir-rifuzzjonijiet tal-VAT. Fil-bidu tal-laqgħa, s-Segretarju Permanenti Prinċipali, Mario Cutajar, li qed imexxi ċ-ċentru ta’ kontinġenza dwar il-krizi fil-Libja, qal li fl-aħħar ġimgħat, 163 Malti u Maltija ingħataw l-għajnuna mill-Gvern Malti biex joħorġu mil-Libja. Qal li sal-lum għadu qed jinżamm kuntatt mal-Maltin li fuq l-għażla tagħhom għadhom jgħixu fil-Libja. Ħafna minnhom jinsabu Benghazi u Tripli u oħrajn mifruxa fl-oqsma tal-bjar taz-zejt. Is-sur Cutajar speċifika li l-ebda pajjiż tal-Unjoni Ewropea ma oprdna evakwazzjoni taċ-ċittadini tiegħu, iżda bħal Malta għażlu li jassistu liċ-ċittadini biex joħorġu mil-Libja. Huwa qal li tul dan il-konflitt, ingiebu Malta ghal kura 48 pażjent mil-Libja. Is-Sur Cutajar qal li wieħed minnhom tilef ħajtu Malta u sebgħa oħra ħarġu mill-isptar. Il-Ministru għad-Djalogu Soċjali, Affarijiet tal-Konsumatur u Libertajiet Ċivili Helena Dalli fissret kif il-Gvern ħass li kellu jpoġġi l-kwistjoni tal-Libja bħala materja ewlenija fuq l-aġenda għad-diskussjoni fl-MCESD sabiex l-imsieħba soċjali jkunu infurmati u jkollhom t-twegibiet għal mistoqsijiet tagħhom.